**Mestá** sú najbližšími nositeľmi reálneho ekonomického, sociálneho, zdravotného, administratívneho, spoločenského a kultúrneho života, že je nevyhnutné byť maximálne efektívny, maximálne transparentní, slušní a korektní, aby sme napĺňali nielen literu zákona, ale aj zákony slušnosti.   
Mestá potrebujú zdroje na vykrytie zákonom stanovených povinností a mnohokrát nám nezostáva na zabezpečenie dostatku peňazí na realizáciu opodstatnených potrieb občanov (školy, škôlky, ihriská, cesty, parky...)   
Je nutné, aby sa nastavila vízia, a to nielen celoslovenská, ale aj vízia jednotlivých regiónov podľa ich prirodzených historických, prírodných či ľudských daností. Aby tí najschopnejší neopúšťali svoj rodný kraj, pretože každý región Slovenska má právo na svoju perspektívu... možno vzájomne inú, ale na základe vlastných prirodzených daností toho-ktorého regiónu.

**Cestovný ruch** by mal byť hlavnou vetvou vnútorného rozvoja nielen Prešovského ale aj Košického kraja. Žiaľ, výnimočnosti tejto oblasti, ako napr. Tatry, Slovenský raj, Levoča, Kežmarok, Bardejov, Stará Ľubovňa, Červený kláštor, Domaša, Zemplínska Šírava, Tokajská oblasť, Muránska planina, Slovenský kras a pod. sú ale málo obdivované.  V prípade Prešova a jeho blízke okolie je výnimočnosťou soľ, geotermál a opál ako jediný drahokam Európy. Som presvedčený, že ak by vláda prišla s podporou domácej turistiky, napr. odpisom dane pre zamestnávateľov vo výške cca 300 eur, výraznejšie by sa naštartovalo aj domáce podnikateľské prostredie. V tomto smere je však potrebná väčšia koordinácia a podpora cestovného ruchu z pozície vlády, ale nielen v deklaratívnej podobe, ale aj legislatívnych opatreniach a reálnych krokoch.

...najnutnejšou potrebou tejto doby je zrýchlenie a **dobudovanie infraštruktúry** smerom na východ a konkrétne v prípade Prešova, je to spustenie jeho severného a juho-západného obchvatu. Bol by to pozitívny a dlho očakávaný krok  nie len pre Mesto Prešov, ale aj celý región. Dobudovanie diaľnice  je totiž jednou z nevyhnutných podmienok príchodu nových investorov do Prešova.